
Előterjesztést véleményezi: OMSB
Döntés módja: nyílt szavazás, egyszerű szótöbbség

Mellékletek: Pályázati kiírás (előterjesztéshez csatolva)
E L Ő T E R J E S Z T É S

Sülysáp Nagyközség Önkormányzata Képviselő-testületének

2012. február 15-én tartandó munkaterv szerinti ülésére

8. napirendhez

Tárgy: Szent István Általános Iskola iskolaigazgatói állására pályázat kiírása

Tisztelt Képviselő-testület!

A Szent István Általános Iskola intézményvezetője, Kecser György intézményvezetői megbízatása 2012. július 31-én lejár, így pályázat kiírása válik szükségessé az igazgatói munkakör betöltésére. 

A pályázat kiírásával kapcsolatban a jogszabályi előírások a következők:

A közoktatásról szóló 1993. évi LXXIX. törvény 18. § (8) bek. alapján az intézményvezető kiválasztása nyilvános pályázat útján történik. 

A közalkalmazottakról szóló 1992. évi XXXIII. törvény végrehajtásáról a közoktatási intézményekben szóló 138/1992. (X. 8.)  Korm. rendelet 5. § (1) bek. kimondja, hogy a Képviselő-testület által adott iskola igazgatói megbízás magasabb vezető megbízásnak minősül.

Az intézményvezetői megbízás legalább öt és legfeljebb tíz évre adható, úgy, hogy ha az intézményvezetői megbízás utolsó napja nem a július 1-jétől augusztus 15-ig terjedő időszakra esne, a megbízás lejártának időpontját akkor erre az időszakra kell adni.

Az intézményvezetői pályázati eljárás előkészítésével összefüggő előkészítő feladatokat – ide nem értve a pályázati feltételek meghatározását – a közoktatási intézményt fenntartó önkormányzat jegyzője látja el.  

A Korm. rendelet 5. § (5) bek. alapján a pályázati felhívásnak tartalmaznia kell:

a) a munkahely és a beosztás megjelölését,

b) a magasabb vezetői beosztásra történő megbízás – (2) bekezdésében meghatározott keretek közötti – időtartalmát,

c) a megbízás kezdő napját és megszűnésének időpontját,

d) a megbízás feltételeit (pl. iskolai végzettség, ha a beosztás több iskolai végzettséggel ellátható),

e) a vezetői megbízáshoz előírt feltételeket kiegészítő feltételeket (pl. tudományos tevékenység, idegen nyelv ismerete, szakmai gyakorlat),

f) a beosztáshoz kapcsolódó juttatásokat ( pl. pótlék, szolgálati lakás),

g) a pályázat benyújtásának formáját, határidejét és helyét, a pályázat tartalmi követelményeire vonatkozó esetleges igényeket, 

h) a pályázat elbírálásának határidejét.

A pályázati felhívást az Nemzeti Közigazgatási Intézet internetes oldalán és az Oktatási és Kulturális Minisztérium hivatalos lapjában is közzé kell tenni.   

A pályázat benyújtásának határidejét a NKI internetes oldalán történő közzétételétől kell számítani.
A pályázatnak tartalmaznia kell a pályázó szakmai életrajzát, az intézmény vezetésére vonatkozó programot a szakmai helyzetelemzésre épülő fejlesztési elképzeléssel, továbbá a pályázati felhívásban megfogalmazott tartalmi követelményeket (a továbbiakban: vezetési program).

Az önkormányzat a vezetési programot szakértővel véleményeztetheti. 

Az 1993. évi LXXIX. törvény 18. § (1) bekezdése alapján az intézményvezetői megbízás feltétele: 

a) Az adott nevelési-oktatási intézményben pedagógus munkakör betöltéséhez szükséges – a 17.§ (1)-(2) bekezdésében felsorolt – felsőfokú iskolai végzettség és szakképzettség, továbbá pedagógus szakvizsga. (A 277/1997. (XII. 22.) Kormányrendelet 20. § (5) bekezdése alapján ”2010. január 1-jétől kezdődően közoktatási intézmény vezetésére , 2015. január 1-jétől kezdődően pedig vezető tanári (gyakorlatvezető, óvónői, tanítói) feladat ellátására új megbízást azt kaphat, aki rendelkezik pedagógus  szakvizsgával.”)   

b) Másodszor és további alkalommal történő megbízás esetén a pedagógus-szakvizsga keretében szerzett intézményvezetői szakképzettség. (A másodszor és további alkalommal történő vezetői megbízáshoz a 2015/2016. tanítási évtől kezdődően kell megkövetelni az intézményvezetői szakképzettség meglétét. 1993. évi LXXIX. törvény 128. § (22) bekezdés.)  

c) Legalább öt év – törvényben meghatározott kivétellel – pedagógus munkakörben szerzett gyakorlat.
d) A nevelési-oktatási intézményben pedagógus munkakörben fennálló, határozatlan időre szóló alkalmazás, illetve a megbízással egyidejűleg pedagógus munkakörben történő határozatlan időre szóló alkalmazás.    

A 11/1994. (VI. 8.) MKM rendelet 11-14. §-a alapján a pályázatokat véleményezi  a diákönkormányzat, a szülői szervezet, iskolaszék, a nevelőtestület és az alkalmazotti közösség.

A pályáztató a pályázattal kapcsolatos véleményének kialakításához – a pályázatnak a nevelőtestület részére történő átadás napját követő első munkanaptól számítva – legalább 30 napot köteles biztosítani. 

A pályázat kiírás szerinti meghirdetéséhez egyszerű szótöbbség szükséges. Kérem, szíveskedjenek meghozni a döntésüket.   

Sülysáp, 2012. február 6.

Tóth Krisztina s.k. 


jegyző
…/2012. (II. 15.) ÖKT határozati javaslat
Sülysáp Nagyközség Önkormányzatának Képviselő-testülete

1./ a Szent István Általános Iskola (2241 Sülysáp, Dózsa Gy. u. 110.) iskolaigazgatói állásának betöltésére – a melléklet szerinti szöveggel – pályázatot ír ki,

2./ felkéri a jegyzőt a szükséges intézkedések megtételére.

Határidő: 2012. március 10.
Felelős: jegyző

Melléklet a …/2012. (II. …..) ÖKT határozathoz
Sülysáp Nagyközség Önkormányzatának Képviselő-testülete
a közalkalmazottak jogállásáról szóló 1992. évi XXXIII. törvény 20/A. § alapján 

PÁLYÁZATOT HIRDET

Szent István Általános Iskola
iskolaigazgató (magasabb vezető)  
munkakör betöltésére
A közalkalmazotti jogviszony időtartama: 
Határozatlan idejű közalkalmazotti jogviszony.
Foglalkoztatás jellege: 
Teljes munkaidős.

A vezetői megbízás időtartama: 
A vezetői megbízás határozott időre, 2012. augusztus 1-től 2017. július 31-ig szól.
A munkavégzés helye: 
Pest megye, 2241 Sülysáp, Dózsa György út 110.
A munkakörbe tartozó, illetve a vezetői megbízással járó lényeges feladatok:
· Az intézmény szakmai irányítása, vezetése,
· mint önállóan működő költségvetési szerv, alapító okiratában meghatározott feladatok ellátása, munkáltatói jogok gyakorlása.
Illetmény és juttatások:

Az illetmény megállapítására és a juttatásokra a közalkalmazottak jogállásáról szóló 1992. évi XXXIII. törvény, valamint a közalkalmazottak jogállásáról szóló 1992. évi XXXIII. törvény közoktatási intézményekben történő végrehajtásáról szóló 138/1992. (X. 8.) Kormányrendelet rendelkezései az irányadók.

Pályázati feltételek:

· az adott nevelési-oktatási intézményben pedagógus munkakör betöltéséhez szükséges – a 17.§(1) –(2) bekezdésében felsorolt –felsőfokú iskolai végzettség és szakképzettség, továbbá pedagógus szakvizsga,
· másodszor és további alkalommal történő megbízás esetén a pedagógus-szakvizsga keretében szerzett intézményvezetői szakképzettség,

· legalább öt év – törvényben meghatározott kivétellel – pedagógus munkakörben  szerzett gyakorlat,

· vagyonnyilatkozat tételi kötelezettség,
· magyar állampolgárság, cselekvőképesség, büntetlen előélet.
A pályázat elbírálásánál előnyt jelent: 

· legalább 5 év vezetői gyakorlat.
A pályázat részeként benyújtandó iratok, igazolások:

· részletes szakmai önéletrajz,
· az intézmény vezetésére vonatkozó programot a szakmai helyzetelemzésre épülő fejlesztési elképzeléssel kiegészítve az intézmény vezetésére vonatkozó elképzelésekkel (vezetési program),
· 3 hónapnál nem régebbi erkölcsi bizonyítvány,

· képesítést igazoló okirat(ok) másolata,

· eddigi munkaviszonyokról, szakmai gyakorlatról szóló igazolások,
· pályázó nyilatkozata arról, hogy a pályázati anyagban foglalt személyes adatok pályázati eljárással összefüggésben szükséges kezeléséhez, és a pályázati eljárás lefolytatásában részt vevők általi megtekintéséhez, megismeréséhez hozzájárul. 
A munkakör betölthetőségének időpontja: 

A munkakör legkorábban 2012. augusztus 1. napjától tölthető be.
A pályázat benyújtásának határideje: 
2012. április 30.
A pályázat elbírálásának határideje: 
2012. június 30.
A pályázat elbírálásának módja, rendje: 
A kinevezésről, valamint a magasabb vezetői megbízásról – személyes meghallgatást követően – Sülysáp Nagyközség Önkormányzatának Képviselő-testülete dönt. Személyes meghallgatásra csak a benyújtott írásos pályázatuk alapján alkalmasnak ítélt jelöltek esetében kerül sor. A pályázattal kapcsolatosan további tájékoztatást Horinka László polgármester vagy Tóth Krisztina jegyző nyújt a 06-29/435-001 telefonszámon.
A pályázat benyújtásának módja:

· Postai úton vagy személyesen: a pályázat Sülysáp Nagyközség Önkormányzatának Képviselő-testülete részére a 2241 Sülysáp, Szent István tér 1. címre történő eljuttatásával.

· Elektronikus úton: a pályázatnak Tóth Krisztina jegyző részére a jegyzo@sulysap.hu címre történő megküldésével.

· Kérjük a borítékon, illetve az elektronikus levél tárgyában feltüntetni a pályázati adatbázisban szereplő azonosító számot:   …/2012. , valamint a munkakör megnevezését: iskolaigazgató.
A pályázati kiírás további közzétételének helye: 

· Oktatási és Kulturális Közlöny
· Sülysáp Nagyközség honlapja (www.sulysap.hu)

